**JU NARODNA BIBLIOTEKA ,,NJEGOŠ“ NIKŠIĆ**

**IZVJEŠTAJ O RADU I FINANSIJSKOM POSLOVANJU**

**JAVNE USTANOVE**

**NARODNA BIBLIOTEKA „NJEGOŠ” NIKŠIĆ**

**ZA 2023. GODINU**

**Nikšić, februar 2024. godine**

SADRŽAJ

I – UVOD .................................................................................................................................3

II – ODJELJENJE ZA KULTURNO-OBRAZOVNU, IZDAVAČKU I INFORMATIVNU DJELATNOST .....................................:....................................................................................5

III – ODJELJENJE ZA DJECU ..............................................................................................22

IV – ODJELJENJE ZA ODRASLE ........................................................................................30

V – ODJELJENJE ZA OBRADU BIBLIOTEČKOG MATERIJALA ..................................33

VI – SLUŽBA ZA ZAJEDNIČKE POSLOVE I IZVJEŠTAJ O FINANSIJSKOM POSLOVANJU ZA 2023. GODINU.......................................................................................35

VII – SAVJET JU NARODNA BIBLIOTEKA ,,NJEGOŠ“ ..................................................38

VIII – ZAKLJUČAK ...............................................................................................................39

Na osnovu člana 24 stav 1 alineja 7 Statuta Javne ustanove Narodna biblioteka ,,Njegoš“ Nikšić, na koji je Skupština opštine dala saglasnost rješenjem broj: 01-030-75 od 27. aprila 2016. godine, direktorica JU Narodna biblioteka ,,Njegoš“ Nikšić, dana 4. 3. 2024. godine, Savjetu Biblioteke podnosi:

**IZVJEŠTAJ O RADU ZA 2023. GODINU**

**I – UVOD**

Skupština opštine Nikšić donijela je Odluku o osnivanju JU Narodna biblioteka ,,Njegoš“ Nikšić 16. oktobra 2015. godine. Djelatnost Biblioteke određena je i definisana članovima 2, 3 i 8 Zakona o bibliotečkoj djelatnosti („Službeni list Crne Gore“, br. 49/10 i 40/11). S obzirom na to da Biblioteka ima u vidu sve obaveze, koje proističu iz zakonske regulative i međunarodnih dokumenata vezanih za bibliotečku djelatnost, Izvještaj za 2023. godinu obuhvata sve oblasti, koje se tiču rada u ovoj ustanovi koja funkcioniše kroz pet odjeljenja: Odjeljenje za odrasle, Odjeljenje za djecu, Odjeljenje za kulturno-obrazovnu, izdavačku i informativnu djelatnost, Odjeljenje za obradu bibliotečkog materijala i Služba za zajedničke poslove.

Sve aktivnosti koje je naša ustanova imala u 2023. godini bile su usmjerene na kampanju čitanja, na to da pokažemo da su biblioteke čuvari znanja i da kao takve imaju nezaobilaznu ulogu u procesu obrazovanja i samoobrazovanja, što ukazuje na važnu ulogu kulture i umjetnosti u obrazovnoj i naučnoj praksi. Kultura je temelj civilizacije i ogledalo onih vrijednosti koje su oličene u pojmovima ljepote, istine, dobra, stručnosti i znanja, a sistem kulturnih vrijednosti počiva na našoj spremnosti da ih njegujemo i unapređujemo, da poznajemo svoju kulturnu baštinu, poštujemo je i predstavljamo drugome.

U skladu sa Programom rada Narodne biblioteke ,,Njegoš” za 2023. godinu koji se temeljio se na ciljevima kulture, obrazovanja i nauke i na ulozi biblioteke koja efikasnim rukovođenjem i razvojem promoviše osnovne vrijednosti akademske zajednice: znanje, kvalitet, etiku, pristupačnost svim kategorijama stanovništva, multukulturalnost i intelektualne slobode, u ovoj godini smo: osigurali širok izbor sadržaja i nesebičnim zalaganjem zaposlenih u Biblioteci pružili mogućnost da ljudi osjete radost kulturnog uzdizanja i uzbuđenje otkrivanja znanja. Poseban akcenat smo stavili na to da djecu od najranije dobi treba podučavati kako da iskoriste mogućnosti koje im pruža biblioteka i kako da razviju vještinu korišćenja štampane i elektronske građe. Takođe, s obzirom na to da otvorenost i naprednost društva umnogome zavise od dobre međukulturalne saradnje, kao i od kvalitetnog obrazovnog sistema koji sarađuje sa ustanovama kulture, insistirali smo na promociji teorije da je uloga biblioteka, kako u sadašnjosti, tako i u budućnosti, nezaobilazna u procesu sveukupnog napretka društva.

Rezultati u kojima smo udružili snage sa drugim institucijama čija je oblast vezana za kulturu, obrazovanje, nauku, humanitarni rad, sa NVO sektorom, fondacijama, stranim ambasadama, predstavnicima medija i drugima, nedvosmisleno su uticali na kvalitet života i promovisali pozitivne vrijednosti među Nikšićankama i Nikšićanima.

**II ‒ ODJELJENJE ZA KULTURNO ‒ OBRAZOVNU, INFORMATIVNU I IZDAVAČKU DJELATNOST**

Sadržajni koncept, uz elaboraciju i implementaciju činilaca nužnih za postavljanje programskih postignuća Odjeljenja za kulturno-obrazovnu, izdavačku i informativnu djelatnost, sljedstveno utvrđenoj dinamici i vrednosnim kriterijumima tokom 2023. godine, podrazumijevao je:

* organizovanje književnih manifestacija, književnih večeri, stručnih predavanja, tribina;
* organizovanje književnih smotri;
* organizovanje posebnih programa povodom obilježavanja značajnih nacionalnih i međunarodnih datuma;
* organizovanje programa povodom obilježavanja značajnih godišnjica, jubileja i omaža;
* publikovanje rukopisa koji promovišu  kulturu, jezik i književnost, kao bitnog identitetskog obilježja, sa intencijom da se kroz predan istraživački rad, izvore, arhivska dokumenta i kulturne artefakte afirmišu naučne vrijednosti;
* reprintovanje izdanja koja je ova ustanova već izdala, a za koja postoji evidentna zainteresovanost čitalačke publike;
* organizovanje edukativno-kreativnih radionica;
* rad na projektima;
* organizovanje tematskih i prigodnih izložbi;
* organizovanje promocija filmova uz primarnu relaciju književnosti i filma;
* organizovanje grupnih posjeta;
* organizovanje prilagođenih tematskih i kreativnih radionica za djecu sa smetnjama u razvoju;
* promovisanje mladih i talentovanih autora, čije stvaralaštvo ispunjava vrednosne kriterijume;
* promovisanje literature sa fokusom na zavičajnu, istorijsku, kulturnu i naučnu prošlost;
* osmišljavanje brojnih bibliotečkih akcija;
* saradnju sa drugim kulturno-obrazovnim institucijama, državnim organima i nevladinim sektorom;
* saradnju sa medijskim kućama, internet portalima;
* rad u Klubu malih-velikih pisaca;
* rad u Klubu čitalaca biblioteke ,,Njegoš“;
* raspisivanje književnih konkursa;
* dodjelu nagrada.

Odjeljenje za kulturno‒obrazovnu, izdavačku i informativnu djelatnost je, shodno brižljivo odabranim aktivnostima, omogućilo sugrađanima i ljubiteljima pisane riječi optimalne uslove u korišćenju kvalitetnog, sadržajnog i edukativnog programa i  usluga.

Zbog preglednosti sadržaja, u prilogu se nalazi kalendar realizovanih aktivnosti u 2023. godini:

# Januar 2023. godine:

- JU Narodna biblioteka ,,Njegoš” Nikšić raspisala konkurs za književnu nagradu „Miodrag Bulatović” koja se dodjeljuje u kategoriji karnevalizovane, groteskne i fantastične književnosti za najbolji roman objavljen u 2021. i 2022. godini.

* Nagrada „Miodrag Bulatović“ se dodjeljuje u okviru manifestacije „Karneval romana“ najboljem romanu, u prethodnim dvijema izdavačkim godinama, koji modeluje karnevalizovanu, grotesknu ili fantastičnu sliku svijeta i koji se odlikuje izuzetnim estetskim vrijednostima. Za nagradu su mogla konkurisati sva djela objavljena na jeziku (jezicima) bivše Jugoslavije koji ne zahtijeva(ju) prevođenje, a članovi žirija koji su odlučivali o nagradi bili su: prof. dr Boguslav Zielinski (Poljska), prof. dr Aleksandar Jerkov (Srbija), prof. dr Šeherzada Džafić (Bosna i Hercegovina), doc. dr Nebojša Lujanović (Hrvatska) i dr Tamara Labudović (Crna Gora).

**\*\*\***

* Održane dvije radionice „Kluba malih-velikih pisaca”;
* Održane tri radionice „Upoznajmo francuski jezik i kulturu”;

# Februar 2023. godine:

* Promocija zbirke priča i pripovijedaka „Sentimentalni rak” autorke Dragane Kalezić;
* Bibliotečka akcija „Blind date with the book“ – povodom Dana zaljubljenih;
* Poetsko veče „Nježnosti iskru spazih jednom” – u susret Danu zaljubljenih;
* Bibliotečka akcija povodom Međunarodnog dana darivanja knjiga u Odjeljenju za djecu – uručenje besplatnih rukopisa iz izdavačke djelatnosti Biblioteke uz popust na godišnje učlanjenje;
* Program povodom obilježavanja Međunarodnog dana maternjeg jezika – Odjeljenje za djecu;
* Program povodom obilježavanja Međunarodnog dana maternjeg jezika – Odjeljenje za odrasle;

**\*\*\***

* Održane četiri radionice „Kluba malih-velikih pisaca”;
* Održane četiri radionice „Upoznajmo francuski jezik i kulturu”;

**\*\*\***

* Organizovane grupne posjete – Odjeljenje za djecu posjetili su: mališani VJ „Kosovka djevojka” (povodom 21 godine od smrti Dragana Radulovića) i učenici IX razreda OŠ „Ratko Žarić“; Odjeljenje za odrasle – pozajmno, čitaonu i stripoteku – posjetili su: učenici Srednje muzičke škole „Dara Čokorilo“, učenici Gimnazije „Stojan Cerović“ (dva puta) i mališani iz VJ „Ciciban“ (povodom Međunarodnog dana maternjeg jezika);

# Mart 2023. godine:

* Forum teatar na engleskom jeziku ,,Cyberbullying – digitalno nasilje”;
* Ned‌jelja posvećena ženi:
* Tribina „Osnaživanje položaja Romkinja”, gošće: Ana Milović Jasikovac, Zoja Talamišaj i Ivana Bojović;
* Predavanje „Feminizam u kontekstu savremene književnosti”, gošća: mr Ksenija Rakočević;
* Projekcija filma ,,Frida“;
* Bibliotečka akcija – besplatno učlanjenje;
* Poetsko-dramski program „Udahni me“ učenika Gimnazije „Stojan Cerović“ u saradnji sa bibliotekarima Odjeljenja za odrasle – povodom Svjetskog dana poezije;

**\*\*\***

* Održane četiri radionice „Kluba malih-velikih pisaca” (obilježen Svjetski dan poezije programom ,,Dobrota je poput kiše, s njom ćeš kišu dohvatiti“, a povodom trideset devet godina od smrti pisca Branka Ćopića upriličen omaž piscu kroz narativno-vizuelni diskurs, koji uključuje čitanje i filmsku projekciju);
* Održano pet radionica „Upoznajmo francuski jezik i kulturu”;

**\*\*\***

* Organizovane grupne posjete: Odjeljenje za odrasle posjetili su učenici III razreda Srednje muzičke škole „Dara Čokorilo”;

# April 2023. godine:

* Bibliotečka akcija – besplatno učlanjenje za sve studente, povodom Dana studenata, koji se obilježava 4. aprila, i u znak sjećanja na Žarka Martinovića, cetinjskog studenta koji je tragično izgubio život tokom aprilskih demonstracija studenata 1936. godine;
* Literarni čas povodom Svjetskog dana dječije knjige;
* Promocija crnogorskog izdanja poetske knjige „Krv i med” pjesnika, proznog pisca, esejiste, književnog kritičara i antologičara Zorana Bognara;
* Polaznici radionica „Upoznajmo francuski jezik i kulturu” i „Kluba malih-velikih pisaca” su na poziv voditeljke Snežane Krivokapić učestvovali u kreiranju sadržaja radio-emisije „Klackalica”;
* Bibliotečka akcija – besplatno učlanjenje za pripadnike romsko-egipćanske zajednice, povodom obilježavanja Svjetskog dana Roma;
* Predavanje prof. dr Aleksandre Nikčević Batrićević posvećeno ženskim književnim glasovima (predstavljena konfesionalna poezija En Sekston);
* Prva tribina u okviru projekta „O književnosti na različitim jezicima”, koji JU Narodna biblioteka „Njegoš” Nikšić sprovodi u saradnji sa Filološkim fakultetom Univerziteta Crne Gore, na kojoj su studenti Odsjeka za crnogorski jezik i južnoslovenske književnosti govorili o poetikama Mihaila Lalića, Miodraga Bulatovića, Čeda Vukovića i Jevrema Brkovića;
* JU Narodna biblioteka ,,Njegoš" i Filološki fakultet Univerziteta Crne Gore sproveli su projekat: ,,O književnosti na različitim jezicima", čiji je cilj promocija vrijednosti vezanih za čitanje i promišljanje o književnim djelima na različitim jezicima, što je uključivalo i promociju višejezičnosti među mladima, kroz njihovo učešće na tribinama. Po unaprijed utvrđenom planu i sadržaju, upriličili smo ciklus tribina studenata različitih odsjeka na kojima su se oni bavili poetikama pisaca koje izučavaju, u skladu sa preporukama profesora, pri čemu su svoja izlaganja potkrijepili odlomcima iz djela o kojima su govorili, na jezicima na kojim su djela napisana. Na ovaj način smo sproveli ideju čitanja klasika književnosti i ideju razvijanja ljubavi prema našem i stranim jezicima. U projektu je učestvovalo 41 student/kinja, koji su govorili o djelima predstavnika naše i svjetske književnosti.
* Druga tribina u okviru projekta „O književnosti na različitim jezicima”, na kojoj su studenti Odsjeka za engleski jezik i književnosti predstavili stvaralaštvo Džejn Ostin, Kazua Išigura i Ijana Makjuana;
* Treća tribina u okviru projekta „O književnosti na različitim jezicima”, na kojoj su studenti Odsjeka za francuski jezik i književnost predstavili stvaralaštvo Šarla Bodlera, Albera Kamija i Gistava Flobera;
* Potpisan memorandum o saradnji JU Narodna biblioteka „Njegoš” Nikšić i JU Dom starih „Nikšić” – u cilju zajedničkog djelovanja u unapređenju položaja odraslih lica sa invaliditetom i starih lica u sferi kulture;
* Bibliotečka akcija besplatno učlanjenje za sve korisnike – povodom Svjetskog dana knjige i autorskih prava;

\*\*\*

* Održane četiri radionice „Kluba malih-velikih pisaca”;
* Održane četiri radionice „Upoznajmo francuski jezik i kulturu”;
* Održana radionica na temu „Digitalizacija kulturnog nasljeđa”: Biblioteka ugostila profesore Arhitektonskog fakulteta Univerziteta Crne Gore i Fakulteta tehničkih nauka, Odjeljenje za arhitekturu i urbanizam u Novom Sadu;

**\*\*\***

* Organizovane grupne posjete: Odjeljenje za odrasle posjetili su učenici JU Gimnazija „Stojan Cerović” i JU „Srednje stručne škole” povodom projekta „Akcioni dan”, koji se od 1968. godine sprovodi u zemljama Zapadne i Sjeverne Evrope; Odjeljenje za djecu posjetili su: učenici IX razreda JU OŠ „Ratko Žarić” (fokus posjete bio je čitanje odlomaka iz romana „Oliver Tvist” autora Čarlsa Dikensa u cilju razvijanja čitalačke kulture kod osnovaca), mališani Vaspitne jedinice „Kosovka d‌jevojka” (povodom Svjetskog dana d‌ječije knjige);

# Maj 2023. godine:

* Četvrta tribina u okviru projekta „O književnosti na različitim jezicima”, na kojoj su studenti Odsjeka za srpski jezik i južnoslovenske književnosti govorili o poetikama Petra II Petrovića Njegoša, Iva Andrića, Miloša Crnjanskog i Dragoslava Mihajlovića;
* Peta tribina u okviru projekta „O književnosti na različitim jezicima”, na kojoj su studenti Odsjeka za ruski jezik i književnost govorili o poetikama Lava Nikolajeviča Tolstoja, Aleksandra Solženjicina, Viktora Peljevina i Sergeja Dovlatova;
* Šesta tribina u okviru projekta „O književnosti na različitim jezicima”, na kojoj su studenti Odsjeka za italijanski jezik i književnost predstavili stvaralaštvo Luiđija Pirandela, Umberta Sabe i Itala Kalvina;
* **Književna manifestacija „Karneval romana”- prvi dan:**
* Svečano otvaranje književne manifestacije „Karneval romana” (pozdravne riječi: Marko Kovačević, predsjednik Opštine Nikšić; prof. dr Tatjana Đurišić, predsjednica Savjeta Biblioteke „Njegoš“; mr Bojana Obradović, direktorica Biblioteke „Njegoš“; prof. dr Boguslav Zielinski, član Žirija za dodjelu nagrade „Miodrag Bulatović“);
* Dod‌jela književne nagrade „Miodrag Bulatović” Jovici Aćinu za roman „Hodočašće u Sodomu“;

Izvod iz obrazloženja Odluke Žirija:

Žiri za dodjelu nagrade „Miodrag Bulatović“ radio je u sastavu prof. dr Aleksandar Jerkov, predsjednik žirija, prof. dr Boguslav Zielinski, prof. dr Šeherzada Džafić, doc. dr Nebojša Lujanović i dr Tamara Pejović Labudović, članovi žirija. Nagrada se dodjeljuje jednom u dvije godine za književno djelo objavljeno u Crnoj Gori i regionu na nekom od jezika koji se sa jednog na drugi ne moraju prevoditi. Nagrada čuva uspomenu na proslavljenog, prije svega proznog, pisca, a dodjeljuje se najvrjednijem umjetničkom ostvarenju i onom djelu u kojem se posebno ističu poetičke odlike svojstvene opusu Miodraga Bulatovića, naročito elementi groteske i karnevalizacije. Nagrada je ustanovljena sa željom da doprinese kulturi sjećanja i uspostavi sponu između djela koja su već neizostavni dio književne tradicije i nove književne produkcije, a za nju su mogla da konkurišu ostvarenja objavljena 2021. i 2022. godine (...) U najužem izboru su se, poslije duge i sadržajne diskusije, u kojoj se pokazao veliki stepen saglasnosti članova internacionalnog žirija, našla prozna ostvarenja Jovice Aćina *Hodočašće u Sodomu*, Vuksana Vuksanovića *Sjaj*, Darka Tuševljakovića *Uzvišenost* i Zorana Živkovića *Bela Soba*, a dvostruko više djela renomiranih stvaralaca, čija djela su bila visoko ocijenjena u raspravi, moglo je ravnopravno biti i u poslednjem krugu. Žiri je, posebno misleći o djelu Miodraga Bulatovića i potrebi da se i nagradom utiče na tokove recepcije književnih ostvarenja velikog pisca, odabrao da prvu Nagradu „Miodrag Bulatović“ dodijeli romanu Jovice Aćina *Hodočašće u Sodomu* koji je prošle godine objavio Književni glasnik (...) Iako je u podnaslovu *Hodočašće u Sodomu* ponijelo odrednicu roman, moglo bi se za njega reći i da je zbirka romanesknih krhotina u kojima je, kao u slomljenom ogledalu, dat niz isječaka iz jednog neobičnog svijeta, u kojem se mogu sresti junaci koji nose tako pitoreskna i jetka imena poput Tresigaće, Zevzeka ili Trampazlina, i mjesta od Prokuplja i Kuršumlije do Besne Kobile i Usrane Kupine, pa neka čitalac sam razluči šta bi možda i moglo biti, a šta je toliko izobličeno da traži neku drugu dioptriju u čitanju. Ta dioptrija je na granici gorkog osmijeha i jetke radosti, između kalambura i karnevala, između ružnog i komičnog, a da se nerijetko provuče čitav mali esejistički pasaž ili razvije stara teološka dilema (...) Čak i ovako kratak navod samo nekih djelova *Hodočašća u Sodomu* dočaraće razigranu imaginaciju i veliki stepen slobode. Ta sloboda, po cijenu gubitka, ponekad je jedini odgovor na izazove pred kojima stojimo, a sa njima su se, sa ukusom poruge i izvrtanja svega naglavačke, umjeli da bore pisci kakvi su Miodrag Bulatović, njegovi đavoli koji dolaze, heroj na magarcu i ljudi sa četiri prsta, i Jovica Aćin koji, kako se to i iz ovih navoda vidi, svojim neobičnim junacima, čudnim književnim svjetovima i neočekivanim naslovima kao da produžava Bulatovićev niz. Žiri je iz svih tih razloga jednoglasno odlučio da prvo priznanje sa imenom Miodraga Bulatovića, dodijeljeno za 2021. i 2022. godinu, ponese upravo takav roman Jovice Aćina *Hodočašće u Sodomu.*

* Koncert gudačkog kvarteta „Allegria quartet”;
* **Književna manifestacija „Karneval romana” – drugi dan:**
* Radionica „Karikatura – sredstvo kritike društvenih anomalija”, voditelj karikaturista, strip crtač i scenarista Goran Šćekić;
* Promocija romana „Uzvišenost” autora Darka Tuševljakovića;
* Promocija romana „Hodočašće u Sodomu” autora Jovice Aćina, dobitnika nagrade „Miodrag Bulatović”;
* **Književna manifestacija „Karneval romana” – treći dan:**
* Lutkarska radionica „Ruke imaju lutke“ u okviru segmenta za djecu;
* Predavanje prof. dr Gojka Tešića „Poetika avangarde i njeni tragovi u savremenim književnim tekstovima”;
* Promocija romana „Potop” autora Damira Karakaša;
* **Književna manifestacija „Karneval romana” – četvrti dan:**
* Performans „Književnost pod maskama“;
* Promocija izdavačke d‌jelatnosti na XVII Međunarodnom sajmu knjiga i obrazovanja koji se održava u Podgorici pod sloganom „100 000 razloga da dođeš”;

**\*\*\***

* Održane četiri radionice „Kluba malih-velikih pisaca” (obilježeni: Dan Evrope, Dan pobjede nad fašizmom, Međunarodni dan porodice);
* Održane četiri radionice ,,Upoznajmo francuski jezik i kulturu” (u duhu kulture i jezika obilježen Dan Evrope i Dan pobjede nad fašizmom);

# Jun 2023. godine:

* Bibliotečka akcija besplatno učlanjenje – povodom Međunarodnog dana d‌jece;
* Promocija romana „Scribit mirum in modum” autora Mirka Pavićevića;
* Promocija zbirke pjesama „Našli smo jedno drugo” autorke Edite Dautović;
* Predstavljanje Hrvatskog književnog društva i stvaralaštva Valerija Orlića, Srđana Duhovića i Ante Gregova Jurija;
* Sedma tribina projekta „O književnosti na različitim jezicima”, na kojoj je predstavljeno stvaralaštvo Johana Volfganga fon Getea, Franca Kafke i Hajnriha Hajnea;
* Obilježena manifestacija ,,Noć knjige - priča koja traje“;

**\*\*\***

* Održana jedna radionica „Kluba malih-velikih pisaca”;
* Održana jedna radionica ,,Upoznajmo francuski jezik i kulturu”;

**\*\*\***

* Organizovane grupne posjete – Odjeljenje za djecu posjetili: mališani PPU „Montessori Zvono”, učenici I razreda JU OŠ „Olga Golović”, mališani Vaspitne jedinice „Radost” Nikšić (povodom Međunarodnog dana d‌jece);

# Jul 2023. godine:

* Program posvećen Trinaestojulskom ustanku povodom Dana državnosti, koji se obilježava kao sjećanje na dva svijetla datuma crnogorske istorije, 13. jul 1878. godine, kada je Crna Gora postala međunarodno priznata država, i 13. jul 1941. godine, kada je u Crnoj Gori podignut antifašistički ustanak;
* Promocija romana „Pecirakija” crnogorskog pisca i diplomate doc. dr Gojka Čelebića, o d‌jelu je sa autorom govorio crnogorski politikolog, književnik i pisac, Aleksandar Ćuković;
* Promocija dvojezične brošure „Upoznajmo francuski jezik i kulturu” održana u okviru istoimenog projekta kao prezentacija sprovedenih aktivnosti;

# Avgust 2023. godine:

* Razgovor sa bibliotekarkom Katicom Grozdanić povodom 148 godina od smrti Hansa Kristijana Andersena: o značaju stvaralaštva danskog književnika, didaktičkoj ulozi njegovog d‌jela i filmskoj i animacijskoj adaptaciji bajki;

# Septembar 2023. godine:

* **III Jesenji sajam knjiga ,,Anderva book“ – prvi dan:**
* Kolažni program za djecu: koncert Dječijeg hora ,,Zahumlje” i performans kluba ,,Art viva dens“ – učestvovali učenici JU OŠ ,,Luka Simonović“;
* Svečano otvaranje i koncert: Gitar DUO – Srđan Bulatović i Darko Nikčević;
* **III Jesenji sajam knjiga „Anderva Book” – drugi dan:**
* Promocija dječije knjige „Svijet se vrti kao čigra, pisanje je d‌ječija igra”;
* Diskusija na temu „Dometi humanistike u doba tehnokratije”; gost: prof. dr Janko Andrijašević;
* Razgovor s piscem: gost poljski pisac i prevodilac Maciej Płaza;
* Diskusija na temu „Ima li književnost pravo da ćuti”; gost: Marko Šelić Marčelo;
* **III Jesenji sajam knjiga „Anderva Book” – treći dan:**
* Tribina „Iz ugla mladih: Borba protiv vršnjačkog nasilja” (učestvovali učenici JU Gimnazija „Stojan Cerović”);
* Promocija knjige „Rok poeta Milan Mladenović” Zlatomira Gajića; o knjizi govorili autor i Petar Janjatović;
* Promocija literarnih biografija „Portret političara u mladosti” i „Roman o Biljani” Dragana Lakićevića Lakasa;
* Promocija knjige „Nadziranje demokratije” Slaviše Orlovića, o knjizi govorili autor i Zoran Hamović, urednik izdanja;
* **III Jesenji sajam knjiga „Anderva Book” – četvrti dan:**
* Druženje sa d‌ječijim piscem Dejanom Đonovićem;
* Promocija romana „Četiri smrti i jedno vaskrsenje Fjodora Mihajloviča” Zorana Živkovića;
* Književni dijalog s prof. dr Sonjom Tomović Šundić;
* Promocija romana „Unutrašnje more” Danice Vukićević;
* **III Jesenji sajam knjiga „Anderva Book” – peti dan**
* Panel diskusija „(R)evolucija ženskih prava” u kojoj su učestvovale: dr Margareta Bašaragin, istraživačica u interdisciplinarnoj oblasti rodnih i ženskih studija; mr Božena Jelušić, profesorica; doc. dr Branka Bošnjak, kopredsjednica Ženskog kluba Skupštine Crne Gore; Marina Vujačić, izvršna direktorica UMHCG, mr Fana Delija, izvršna direktorica Centra za romske inicijative i Bojana Jokić, predsjednica Upravnog odbora LGBT Foruma Progres;

\*\*\*

* Organizovane grupne posjete: učenici JU OŠ „Vuk Karadžić” posjetili D‌ječije odjeljenje i čitaonicu, učenici JU OŠ „Dušan Bojović”, JU OŠ „Jagoš Kontić”, JU OŠ „Luka Simonović”, JU Gimnazija „Stojan Cerović” i mališani iz PPU „Montessori Zvono” posjetili Sajam knjiga;

# Oktobar 2023. godine:

* Bibliotečka akcija „Biblioteke za studente“ – povodom obilježavanja Nacionalnog dana podizanja svijesti o bibliotekama svi crnogorski studenti imali su mogućnost da se besplatno učlane u JU Narodnu biblioteku „Njegoš” Nikšić, čime se ova institucija pridružila akciji BIBLIOTEKE ZA STUDENTE koju je inicirala Centralna unverzitetska biblioteka. Program se realizuje u okviru Erasmus+ projekta Mreže servisa za podršku bibliotečkoj mreži Zapadnog Balkana (LNSS);
* Predavanje prof. dr Tatjane Đurišić „Njegoševa filozofija odbrane”, povodom Dana JU Narodna biblioteka „Njegoš” Nikšić;
* Promocija knjige „Bošnjakinja u pričama i pjesmama” autora Čeda Baćovića, učestvovali: mr Sait Šabotić i autor;
* Promocija izdavačke djelatnosti Biblioteke „Njegoš“ na 66. Međunarodnom sajmu knjiga koji se održavao u Beogradu pod sloganom „Živele knjige”;

**\*\*\***

* Održane četiri radionice „Kluba malih-velikih pisaca” (Povodom Međunarodne nedjelje d‌jeteta upriličen recital i organizovana projekcija filma „Beskrajna priča”);
* U okviru manifestacije Dječija ned‌jelja, u D‌ječijem od‌jeljenju održana radionica posvećena izradi terapeutskih slikovnica o emocijama za d‌jecu i njihove roditelje;

**\*\*\***

* Organizovane grupne posjete: D‌ječije od‌jeljenje posjetili: školarci D‌ječijeg saveza Nikšić i učenici JU OŠ „Braća Bulajić”, JU OŠ „Radoje Čizmović” (povodom Međunarodne nedjelje d‌jeteta, kao i Nacionalnog dana podizanja svijesti o bibliotekama), učenici III i IV razreda JU OŠ „Ivan Vušović; Odjeljenje za odrasle posjetili učenici I razreda JU Gimnazija „Stojan Cerović” povodom obilježavanja Nacionalnog dana podizanja svijesti o bibliotekama; Povodom Međunarodnog dana bijelog štapa, Od‌jeljenje za odrasle i kutak prilagođen osobama sa oštećenjem vida u okviru čitaone JU Narodna biblioteka „Njegoš” posjetio Marko Nikolić, predsjednik Organizacije slijepih za Nikšić, Šavnik i Plužine;

# Novembar 2023. godine:

* Čitalački maraton „Što je skupa ovo svekoliko, do opštega oca poezija” i bibliotečka akcija besplatno učlanjenje za sve korisnike – povodom obilježavanja državnog praznika Njegošev dan – praznik crnogorske kulture u Odjeljenju za odrasle;
* Konkurs za književnu nagradu XXVI Nikšićkih književnih susreta za neobjavljeni tekst u kategoriji poezije;
* Druženje sa dječijim i dramskim piscem Todetom Nikoletićem – povodom Svjetskog dana djeteta;
* Projekcija filma „RBG” – povodom Međunarodnog dana borbe protiv nasilja nad ženama;
* Promocija knjige ,,Lalićeva rečenica: semantika, sintaksa, stilistika“ doc. dr Nataše Jovović, učestvovali: prof. dr Rajka Glušica, mr Bojana Obradović, doc. dr Nataša Jovović;

**\*\*\***

* Održane dvije radionice „Kluba malih-velikih pisaca” (tokom kojih je gost bila doc. dr Svetlana Kalezić-Radonjić, a upriličen i kviz ,,Uzmi knjigu, pusti brigu“);

**\*\*\***

* Organizovane grupne posjete: Dječije odjeljenje posjetili su: mališani vaspitne jedinice „Kosovka djevojka”, osnovci JU OŠ „Luka Simonović”, JU OŠ „Olga Golović” i JU OŠ „Ratko Žarić” (povodom Svjetskog dana djeteta i druženja sa dječijim i dramskim piscem Todetom Nikoletićem);

# Decembar 2023. godine:

* Osnovan Klub čitalaca u Odjeljenju za odrasle i održano prvo okupljanje;
* Promocija knjige ,,Ni Bog ne voli PDV“ autora Luke Draganića;
* **XXVI Nikšićki književni susreti – prvi dan:**
* Svečano otvaranje i pozdravni govori;
* Promocija zbirki pjesama prošlogodišnjih laureata: ,,Vještina zaborava” autora Milenka Mira Šarca, ,,Od pelena do pesama” autorke Jovane Simić Rusu i ,,Nostalgija” autora Gorana Radojičića;
* **XXVI Nikšićki književni susreti – drugi dan:**
* Druženje s d‌ječijim piscem Žarkom Vučinićem;
* Razgovor s piscem Rankom Krstajićem;
* Promocija romana ,,Duhovi” autora Vladimira Arsenijevića;
* **XXVI Nikšićki književni susreti – treći dan:**
* Druženje sa spisateljicom za d‌jecu; gost: Jelena Vukić;
* Predavanje Jasmine Ahmetagić: ,,Priče o Narcisu zlostavljaču: zlostavljanje i književnost”;
* ,,Tragom Isidore Sekulić”, gošća Laura Barna;
* **XXVI Nikšićki književni susreti – četvrti dan:**
* Novogodišnja čarolija: kolažni program za d‌jecu; učesnici: ,,Klub malih‒velikih pisaca”;
* Poetsko veče: ,,Pjesnička je vječita istina”; učesnici: Nikola Madžirov, Elis Bektaš, Sofija Simović, Jovan Drašković, Nataša Lalatović, Sara Drinčić;
* Proglašenje pobjednika ,,XXVI Nikšićkih susreta” i razgovor sa laureatima;

Izvod iz obrazloženja za Odluku Žirija:

Na konkurs za nagradu XXVI Nikšićkih književnih susreta za neobjavljene pjesničke rukopise u kategoriji poezije, koju dodjelјuje Narodna biblioteka „Njegoš“ Nikšić, pristiglo je sedamnaest šifrom potpisanih pjesničkih rukopisa. Na sjednici održanoj 18. decembra 2023. godine, žiri za dodjelu nagrade, u sastavu prof. dr Dragan Bošković (predsjednik), dr Gordana Kustudić i Radoman Čečović, izdvojio je u uži izbor pet rukopisa (šifra: „251299“, „Feribot“, „Pričajna“, „Decembar–2023“, „S02D20“), a na sjednici održanoj 20. decembra 2023. godine jednoglasno je donio odluku da nagrade budu dodijeljene sljedećim rukopisima: prva nagrada – šifra „Feribot“ (Bojo Pižurica), druga nagrada – šifra „251299“ (Šćepan Popović) i treća nagrada šifra „Decembar–2023“ (Senada Užičanin) (...) Drugonagrađeni i trećenagrađeni rukopisi, „251299“ i „Decembar–2023“, odlikuje konceptualni napor u komponovanju pjesničkih knjiga, dinamičan raspored pjesama, kulturološka svijest znakova o sebi samima, poezije o pjesništvu. Oba rukopisa su intenzivnije okrenuta savremenim, uvijek modernizujućim tendencijama u poeziji. Subjekti ovih rukopisa izražavaju aktuelnu neutemeljenost čovjeka, a njihovo „identitetsko“ samopronalaženje odvija se u poeziji: u intenzivnoj figuraciji, neobičnim, čak drastičnim obrtima, cinizmom i ironijom („pjesništvom marifetluka“), produženom melanholijom, eksplicitnim ili latentnim intertekstom kao razvijenim „razgovorom“ sa pjesničkom, filozofsko-teorijskom i kulturnom tradicijom: Kafka, Mone, Bahtin, Mali Princ, Vasko Popa. Prvonagrađeni rukopis, pod šifrom „Feribot“, posjeduje najautentičnije oblikovan pjesnički iskaz, dovodeći pjesništvo na granicu dramskog, u samu srž igre. A ta igra nije više samo samoparodirajuća igra pjesničkog subjekta, koliko je istovremeno komična predstava društva, društvenih anomalija, naše savremenosti, socijalna burleska, duhovita isto onoliko koliko predstavlja i trezven kritički dijalog sa savremenošću. Ova poezija, kao društveno angažovana, može se primijeniti na sve društvene poretke, dalekosežno parodijski preispitujući pojedinca i zajednicu u cjelini. Rukopis se čita u dahu, a nakon čitanja ostaje odloženi „terapeutski“ smijeh koji je pratio i čitanje, i to onaj smijeh koji je odjek smijeha bogova, i koji je nekada krasio veliku poeziju, a danas se skoro više ni ne čuje. Smijeh, igra, poezija koja je izašla iz korica i postavljena na „stand up“ scenu, ili je izašla na ulicu, tu je, oko nas, poezija koja je živa kao život što je živ – sve ovo nosi u sebi „Feribot“.

* U okviru Nikšićkih književnih susreta, poslenici JU Narodna biblioteka ,,Njegoš" posjetili su JU Dnevni centar za d‌jecu sa smetnjama u razvoju i invaliditetom Nikšić i korisnicima ovog centra uručili poklon paketiće;
* Potpisan memorandum o saradnji JU Narodna biblioteka ,,Njegoš“ Nikšić i NVO Mozaik, u cilju realizacije aktivnosti od zajedničkog značaja, posebno vodeći računa o poboljšanju položaja osoba sa invaliditetom;
* Izložba starih i raritetnih izdanja: u okviru Dana bibliotekara koji se obilježava 27. decembra, u čitaoni Od‌jeljenja za odrasle izložen je dio knjiga iz fundusa – stare i rijetke knjige JU Narodna biblioteka ,,Njegoš";
* U Odjeljenju za djecu uručena nagrada povodom akcije ,,Bibliokros“;
* U Odjeljenju za odrasle uručena nagrada povodom akcije ,,Bibliokros“;

**\*\*\***

* Održane dvije radionice „Kluba malih-velikih pisaca”(gošća na jednoj od njih bila je mr Milica Radojičić, pjesnikinja i spisateljica za d‌jecu);

Dakle, Odjeljenje kulturno-obrazovne, informativne i izdavačke  djelatnosti  je, u skladu sa jasno postavljenim ciljevima, realizovalo 158 događaja. Obilježili smo tri značajne višednevne manifestacije i to: Jesenji sajam knjiga ,,Anderva book“, Nikšićke književne susrete i  Karneval romana, sproveli projekat „Književnost na različitim jezicima“ u saradnji sa Filološkim fakultetom UCG, a organizovani su i pojedinačni događaji (promocije, predavanja, tribine, autorske i književne večeri, radionice za djecu itd.), na kojima su se prezentovali značajni radovi i saopštenja o aktuelnim fenomenima iz književnosti, nauke, obrazovanja, umjetnosti i aktuelne društvene teme, te okupljali pjesnici, pisci, univerzitetski profesori i predstavnici institucija obrazovanja i nauke, kao i kulturni poslenici i predstavnici NVO sektora iz Crne Gore, regiona i Evrope.

**PUBLIKACIJE ČIJI JE IZDAVAČ NARODNA BIBLIOTEKA ,,NJEGOŠ“ U 2023. GODINI:**

* *Umjetnički uzori i kritički izazovi*, autorke Ane M. Zečević;
* *Lalićeva rečenica: sintaksa, semantika i stilistika*, autorke Nataše Jovović;
* *Vještina zaborava*, autora Milenka Šarca;
* *Između pelena i pesama*, autorke Jovane Simić Rusu;
* *Nostalgija*, autora Gorana Radojičića;
* *Suočavanje*, autorke Sanje Živković;
* *Drame*,autora Veljka Mandića u suizdavaštvu sa JU Nikšićko pozorište;
* *Svijet se vrti kao čigra, pisanje je dječija igra,*čiji su autori polaznici ,,Kluba malih-velikih pisaca“;
* Brošura *Upoznajmo francusku kulturu i jezik*, čiji su autori polaznici jezičkih radionica;
* Fototipija prvog crnogorskog izdanja *Gorskog vijenca* Petra II Petrovića Njegoša.

U okviru izdavačke delatnosti nastavili smo sa objavljivanjem pažljivo osmišljenih publikacija, izrađenih po najvišim izdavačkim standardima, a u prilog tome govori bogata izdavačka produkcija sa prepoznatljivim edicijama i naslovima. Riječ je o ediciji ,,Kulturno nasljeđe“, o ediciji ,,Poesis“ koja je otvorena za sve stvaraoce poezije, naročito za mlade i talentovane pjesnike i pjesnikinje čija poezija zadovoljava osnovne vrednosne književne kriterijume, i o ediciji ,,Signum“ koja je pokrenuta sa ciljem objavljivanja publikacija iz oblasti nauke o književnosti i nauke o jeziku, a kojom smo otpočeli da gradimo bogatu riznicu naučnih otkrića, do kojih se dolazi predanim istraživačkim radom. Dakle, publikovali smo  naslove različitih literaturnih žanrova, promovisali ih u okviru redovnih programskih aktivnosti u Biblioteci, a takođe i na tri sajma knjiga (u Nikšiću, u Podgorici i u Beogradu), gdje smo se mogli predstaviti široj čitalačkoj publici.

U skladu sa strateškim opredjeljenjima nastavljena je bliska saradnja sa Ministarstvom kulture Crne Gore, Ministarstvom prosvjete Crne Gore, Nacionalnom bibliotekom „Đurđe Crnojević“, Centralnom univerzitetskom bibliotekom Crne Gore, Bibliotekom Crnogorske akademije nauka i umjetnosti, narodnim i školskim bibliotekama, Filološkim fakultetom Univerziteta Crne Gore, vaspitno-obrazovnim institucijama iz Nikšića, Domom učenika i studenata ,,Braća Vučinić“, Dnevnim centrom za djecu sa smetnjama u razvoju i integrisanim odjeljenjima u JU OŠ ,,Olga Golović“ i JU OŠ ,,Mileva Lajović Lalatović “, NVO sektorom stranim ambasadama i institutima, Organizacijom slijepih za Nikšić, Šavnik i Plužine, Dječijim savezom, Udruženjem mladih sa hendikepom, kao i sa pojedincima koji postižu izuzetne rezultate u oblasti kulture, nauke, obrazovanja i umjetnosti. Nemjerljiv je značaj saradnje sa medijskim kućama u Crnoj Gori, koje učestvuju u promociji naših aktivnosti redovnim izvještavanjem o njima. Dešavanja u našoj ustanovi, sa visokim nivoom profesionalnosti, ispratili su: RTVNK, TV ,,Vijesti“, RTCG, TV ,,Prva“, kao i lokalni i crnogorski portali.

U konačnom, konstatujemo da je bogat kulturno-umjetnički program Kulturno-obrazovne, informativne i izdavačke djelatnosti bio prilagođen svim uzrastima i različitim preferencama široke čitalačke publike, te da je u toku godine JU Narodna biblioteka ,,Njegoš“  realizovala:

* 158 događaja (promocije, prezentacije, predavanja, tribine, autorske i književne večeri, bibliotečke akcije, dodjele nagrada, koncerti, izložbe...),
* 52 radionice,
* 25 grupno organizovanih posjeta i
* izdala 10 publikacija.

**III – ODJELJENJE ZA DJECU**

Dječija biblioteka je, shodno postavljenim ciljevima navedenim u godišnjem planu rada, u prethodnoj godini odgovorila kulturno-obrazovnim potrebama naših predškolaca i osnovaca. Realizacijom impozantnog broja kulturno-obrazovnih programa implementiran je jedan tehnološki i edukativno moderan narativ socijalizacije i osposobljavanja djece za što kvalitetnije učešće u društvenom životu zajednice. Zahvaljujući veoma lijepo opremljenom smještajnom i tematskom kapacitetu, Odjeljenje za djecu je realizovalo sljedeće aktivnosti:

**Januar 2023. godine:**

* Dvije radionice „Kluba malih-velikih pisaca”;
* U 2023. godini nastavljen je rad „Kluba malih-velikih pisaca” – u okviru književnih radionica koje su namijenjene učenicima svih razreda osnovne škole. Klub uspješno funkcioniše kao mjesto unutar kojeg, uz adekvatan metodološki pristup, stručno osoblje Biblioteke pomaže, podstiče i upućuje djecu da stvaraju sopstvena književna ostvarenja izražena kroz kraća prozna, lirska i dramska djela, čija će različita tematika postati predmet analize kroz mnogobrojne konceptualne performanse. Klub malih-velikih pisaca je postao sudionik kreativnih radova komponovanih kroz prozni i poetski diskurs učenika i njihova omiljena aktivnost u Biblioteci.
* Tri radionice u okviru projekta „Upoznajmo francusku kulturu i jezik”, koji JU Narodna biblioteka ,,Njegoš” realizuje u saradnji sa Insistutom za francuski jezik Crne Gore;

**Februar 2023. godine:**

* Četiri radionice u okviru projekta „Upoznajmo francusku kulturu i jezik”;
* Četiri radionice „Kluba malih-velikih pisaca”;
* Povodom sjećanja na vječitog dječaka i 21. godine od smrti Dragana Radulovića, Biblioteku su u okviru trosatnog programa posjetili mališani vaspitne jedinice ,,Kosovka djevojka“ (grupe A, B i C);
* Organizovana akcija povodom ,,Međunarodnog dana darivanja knjiga“ i tom prilikom osnovcima su uručeni rukopisi iz naše izdavačke djelatnosti, uz popust godišnjeg učlanjenja;
* Povodom obilježavanja Međunarodnog dana maternjeg jezika učenici 9. razreda JU OŠ ,,Ratko Žarić“ sa svojim mentorkama posjetili su Dječije odjeljenje i prisustvovali predavanju bibliotekarke Katice Grozdanić;

**Mart 2023. godine:**

* U saradnji sa JU OŠ ,,Luka Simonović“ na engleskom jeziku održana Interaktivna radionica ,,Cyberbullying – digitalno nasilje“, u kojoj su učestvovale učenice JU OŠ ,,Luka Simonović“, a podršku radionici pružili su učenici VII, VIII i IX razreda JU OŠ ,,Ratko Žarić“;
* Četiri radionice u okviru projekta „Upoznajmo francusku kulturu i jezik” (Povodom Međunarodnog dana Frankofonije sa polaznicima druge grupe posvećenih frankofona održan kulturno-zabavni čas);
* Četiri radionice „Kluba malih-velikih pisaca” (obilježen Svjetski dan poezije, programom ,,Dobrota je poput kiše, s njom ćeš kišu dohvatiti“, a povodom trideset devet godina od smrti pisca Branka Ćopića upriličen omaž piscu kroz narativno-vizuelni diskurs koji uključuje čitanje i filmsku projekciju);

**April 2023. godine:**

* Četiri radionice „Kluba malih-velikih pisaca” (povodom Svjetskog dana dječije knjige ugostili mališane starije grupe vaspitne jedinice ,,Kosovka djevojka“ i održali edukativni čas; održana ilikovno-literarna radionica pod nazivom „U susret Uskrsu”, a održana i radionica posvećena književnim velikanima Viljemu Šekspiru i Migelu de Servantesu);
* Posjeta učenika IX razreda JU OŠ ,,Ratko Žarić“ u cilju razvijanja čitalačke kulture kod osnovaca prilikom koje su čitani odlomci kultnih romana;
* Polaznici radionica ,,Upoznajmo francuski jezik i kulturu“ i ,,Kluba malih-velikih pisaca“ učestvovali u kreiranju sadržaja radio emisije ,,Klackalica“ i odgovarali na pitanja razmjenjujući informacije o tematski osmišljenim radionicama i njihovom kulturno-edukativnom karakteru;
* Četiri radionice ,,Upoznajmo francuski jezik i kulturu“ (gost radionice MarkoVraneš, student francuskog jezika i književnosti predstavio se na francuskom jeziku, pričajući djeci o svom iskustvu i životu na Azurnoj obali u Nici);
* Povodom Svjetskog dana knjige i autorskih prava organizovano besplatno učlanjenje za sve sve korisnike;
* Obilježen Međunarodni dan Roma i sprovedeno besplatno učlanjenje svih zainteresovanih pripadnika romske nacionalnosti;

**Maj 2023. godine:**

* Četiri radionice „Kluba malih-velikih pisaca” (obilježeni: Dan Evrope, Dan pobjede nad fašizmom, Međunarodni dan porodice);
* Četiri radionice ,,Upoznajmo francuski jezik i kulturu (u duhu kulture i jezika obilježen Dan Evrope i Dan pobjede nad fašizmom; polaznici radionice su tehnikom popisivanja sumirali ključne poruke i družili se sa Anđelom Kovač, studentkinjom master studija koja im je govorila o zanimljivostima Francuske);
* Organizovana lutkarska radionica u okviru dječijeg segmenta manifestacije ,,Karneval romana“ pod nazivom ,,Ruke imaju lutke“, u saradnji sa glumicom i lutkarkom Smiljanom Martinović (radionici su prisustvovali mališani vaspitne jedinice ,,Neven“ pod mentorstvom vaspitačice Jovane Papić);
* Dječiji segment četvorodnevne književne manifestacije ,,Karneval romana” završen je performansom ,,Književnost pod maskama” a pouke i poruke su nam kroz sublimaciju najpoznatijih bajki, romana i priča predočili učesnici radionice;

**Jun 2023. godine:**

* Besplatno učlanjenje povodom Međunarodnog dana djece;
* Dječije odjeljenje uz edukativni čas bibliotekarke Katice Grozdanić ugostilo i besplatno učlanilo mališane vaspitne jedinice ,,Radost“;
* Upriličeno novo literarno okupljanje i druženje u okviru „Kluba malih-velikih pisaca”;
* Učenici I razreda JU OŠ ,,Olga Golović“ posjetili Odjeljenje za djecu i tom prilikom se upoznali sa istorijatom, organizacijom i radom Biblioteke posebno se interesujući na koji način mogu koristiti knjižnu građu. Tom prilikom podijeljene su besplatne članske karte svim učenicima, čime su stekli pravo na korišćenje svih fondova i usluga Dječijeg odjeljenja JU Narodna biblioteka ,,Njegoš“ Nikšić;
* Mališani PPU ,,Montessori Zvono“ posjetili Dječije odjeljenje JU Narodna biblioteka ,,Njegoš“ Nikšić i tom prilikom se na kreativan i zabavan način upoznali sa radom, aktivnostima i knjižnim fondom Biblioteke;
* Održana radionica u okviru projekta „Upoznajmo francusku kulturu i jezik”;

**Jul 2023. godine:**

* Održana promocija dvojezične brošure ,,Upoznajmo francuski jezik i kulturu“, što je bila kruna projekta koji JU Narodna biblioteka ,,Njegoš“ organizuje u saradnji sa Francuskim institutom Crne Gore (Radove na temu francuske istorije, turističkih atrakcija, idealnog dana u Francuskoj i priču o francuskoj gastronomiji predstavili su: polaznici radionica – učenici nikšićkih osnovnih škola, a promociji je prisustvovao direktor Instituta za francuski jezik u Crnoj Gori Johann Uhres);
* Opšti cilj projekta ,,Upoznajmo francuski jezik i kulturu“ bio je razvijanje ideja multikulturalnosti i višejezičnosti kroz promociju francuskog jezika i kulture u toku radionica koje su se odvijale jednom nedjeljno u periodu od decembra 2022. godine do jula 2023. godine, a koje je vodila Lucija Strunjaš, studentkinja master studija francuskog jezika i književnosti. Na zanimljiv način smo prezentovali tradiciju druge zemlje i zainteresovali djecu za dalje izučavanje francuskog jezika, književnosti i kulture. Učesnici radionica kroz edukativne i interaktivne vježbe upoznali su: a) život i običaje Francuske, b) osobenosti francuske kulture i umjetnosti, istorije, nauke, sporta i kuhinje, c) poetiku francuske književnosti na primjeru najpoznatijih djela koja potpisuju velikani svjetske književnosti i d) osnove francuskog jezika kroz jednostavne i zabavne vježbe koje omogućavaju sticanje polaznih znanja za dalje učenje jezika;

**Avgust 2023. godine:**

* Povodom 148 godina od smrti Hansa Kristijana Andersena, bibliotekarka Katica Grozdanić, u formi televizijske emisije, govorila o značaju stvaralaštva danskog književnika, didaktičkoj ulozi njegovog djela, filmskoj i animacijskoj adaptaciji bajki, značaju biblioteka, čitalačkoj kulturi i o Međunarodnom danu dječije knjige;

**Septembar 2023. godine:**

* U okviru III Jesenjeg sajma knjiga „Anderva Book” realizovani su sljedeći događaji:
* Kolažni program za djecu: koncert Dječjeg hora ,,Zahumlje” i performans kluba ,,Art viva dens“ – učestvovali učenici nikšićkih osnovnih škola;
* Promocija knjige „Svijet se vrti kao čigra, pisanje je d‌ječija igra” nastale kao plod devetomjesečnog rada u okviru literarno-edukativnih radionica „Kluba malih-velikih pisaca“. Polaznici druge generacije Kluba su imali priliku da pred publikom, koju su činili njihovi drugari, porodica i nastavnici, promovišu plod svojih stvaralačkih aktivnosti i to kako su na kreativan i zabavan način usvajali znanja i vještine kreativnog pisanja u cilju obogaćivanja stvaralačkih potencijala, ali i u cilju razvijanja vještina i kompetencija koje se tiču lijepog izražavanja, komunikacije i bogaćenja vokabulara;
* Druženje sa d‌ječijim piscem Dejanom Đonovićem;
* Grupne posjete Sajmu učenika iz JU OŠ „Dušan Bojović”, JU OŠ „Jagoš Kontić”, JU OŠ „Luka Simonović“ i mališana iz PPU „Montessori Zvono”;
* Učenici JU OŠ „Vuk Karadžić” posjetili D‌ječije od‌jeljenje i čitaonicu i tom prilikom se upoznali sa istorijatom, organizacijom i radom Biblioteke, posebno se interesujući na koji način mogu koristiti knjižnu građu i kako mogu da se učlane;

**Oktobar 2023. godine:**

* Četiri radionice novog ciklusa „Kluba malih-velikih pisaca” koji je počeo sa realizacijom radionica za treću generaciju polaznika.
* Obilježena je Međunarodna nedjelja d‌jeteta pod sloganom ,,Djeca su naša budućnost, stvarajmo svijet dostojan djeteta“ (promocija dječjih prava na brojnim poljima, usmjeravanje pažnje javnosti na prava i potrebe djece, organizovanje aktivnosti sa djecom i za djecu, pokretanje akcija koje su od značaja za razvoj i obrazovanje djece, podsticanje volonterskog i stručnog rada odraslih s djecom, te i aktivna participacija djece u aktivnostima lokalne zajednice i šire; takođe, organizovali smo i radionicu posvećenu izradi terapeutskih slikovnica o emocijama za djecu i njihove roditelje; realizovana i projekcija filma „Beskrajna priča” i održana radionica posvećena posebnom segmentu pod nazivom „Likovna umjetnost i literatura”);
* Povodom Nacionalnog dana podizanja svijesti o bibliotekama, našu instituciju su posjetili školarci Dječijeg saveza Nikšić u pratnji sekretarke Saveza Ratke Radunović i učenici JU OŠ ,,Braća Bulajić“, JU OŠ ,,Jovan Draganić“ i JU OŠ ,,Radoje Čizmović“;
* Učenici III i IV razreda JU OŠ „Ivan Vušović” posjetili D‌ječije od‌jeljenje i čitaonu JU Narodna biblioteka „Njegoš” Nikšić;

**Novembar 2023. godine:**

* U susret Njegoševom danu – prazniku crnogorske kulture, koji se obilježava 13. novembra, na dan rođenja vladike crnogorskoga i pjesnika, Dječije odjeljenje JU Narodna biblioteka ,,Njegoš“ posjetili su mališani vaspitne jedinice ,,Kosovka djevojka“;
* Povodom državnog praznika Njegošev dan – praznik crnogorske kulture, Dječije odjeljenje JU Narodna biblioteka ,,Njegoš” upriličilo je za učenike 5. razreda JU OŠ „Braća Ribar“ predavanje o liku i djelu najvećeg crnogorskog i južnoslovenskog pjesnika Petra II Petrovića Njegoša;
* Radionicu „Kluba malih-velikih pisaca“ posjetila je doc. dr Svetlana Kalezić-Radonjić, književnica, doktor filoloških nauka, esejista i književna kritičarka, i tom prilikom upoznala je djecu sa svojim stvaralaštvom, pročitavši im nekoliko pjesama iz najranijeg perioda stvaranja, kada je bila u sličnom uzrastu kao i polaznici radionice, a zatim im je uputila korisne savjete za dalje bavljenje literarnim radom;
* Povodom Svjetskog dana djeteta organizovano je druženje dječijeg pjesnika Toda Nikoletića sa učenicima osnovnih škola: JU OŠ ,,Luka Simonović“, JU OŠ ,,Olga Golović“ i JU OŠ ,,Ratko Žarić“;
* U susret Svjetskom danu djeteta JU Narodna biblioteka ,,Njegoš“ organizovala besplatno učlanjenje od 20. do 25. novembra;
* U okviru ,,Kluba malih-velikih pisaca“ upriličen kviz ,,Uzmi knjigu, pusti brigu“;

**Decembar 2023. godine:**

* U okviru ,,Kluba malih-velikih pisaca“ realizovana još jedna radionica edukativnog karaktera, na kojoj je gost bila mr Milica Radojičić, pjesnikinja i dječiji pisac, a naši mali-veliki drugari su na poklon od autorke Milice Radojičić dobili primjerke dječijeg časopisa ,,Osmijeh“, čiji je 100. jubilarni broj promovisan u Gradskoj kući u organizaciji Biblioteke;
* U okviru dječijeg segmenta XXVI Nikšićkih književnih susreta realizovano je:
* Druženje sa dječijim piscem Žarkom Vučinićem, jedinim crnogorskim autorom književnosti za djecu koji je dobitnik prestižne regionalne nagrade „Mali princ” 2020. godine za roman „Djevojčica Tara i čarobno drvo“;
* Druženje sa spisateljicom za djecu Jelenom Vukić;
* „Novogodišnja čarolija”, kolažni program za djecu u izvedbi članova „Kluba malih-velikih pisaca“. U završnom dijelu programa, mladi literati su predstavili svoje autorske tekstove koji su nastajali tokom radionica „Kluba malih-velikih pisaca” uz mentorstvo Katice Grozdanić. Njihovi radovi objavljeni su u rukopisima „Na krilima mašte” i „Svijet se vrti kao čigra, pisanje je dječija igra”, u izdavaštvu JU Narodne biblioteke „Njegoš”;
* U okviru akcije *Bibliokros* dodijeljena priznanja i prigodni pokloni čitaocima/korisnicima i redovnim posjetiocima Dječijeg odjeljenja, koji njeguju ljubav prema knjigama i odanost navici iznajmljivanja i čitanja knjiga. Priznanje „Čitalačka značka“, besplatnu godišnju članarinu i poklone našoj korisnici Milici Rašović uručila je bibliotekarka Katica Grozdanić;
* Projekat ,,Klub malih-velikih pisaca” kojim smo 2023. godine aplicirali kod Ministarstva kulture i medija Crne Gore zadovoljio je sve kriterijume Konkursa ,,Kultura mladih-kultura budućnosti”, sa ciljem izgradnje mostova između nosilaca kulturne djelatnosti i djece i mladih i sa namjerom da se zaštite njihova prava kada je u pitanju pristup kulturi i slobodi umjetničkog stvaralaštva. Realizacija ovog projekta i projektnih aktivnosti nas očekuje u periodu 2024. godine.
* S tim u vezi, u periodu koji slijedi JU Narodna biblioteka ,,Njegoš” Nikšić participira i u realizaciji projektnih ciljeva i aktivnosti u okviru projekta ,,Digitalna kultura ‒ kultura mladih” u saradnji sa JU OŠ ,,Luka Simonović”, a na temu izloženosti djece i mladih rizicima prilikom korišćenja savremenih sredstava komunikacije.

Bibliotekari u Dječijoj biblioteci su se trudili da učestvuju u obrazovanju i samoobrazovanju djece aktivno učestvujući u svim aktivnostima i nudeći djeci osim lektire i knjige koje podstiču njihovu maštu, učenje i druženje, ali i svakodnevno radeći na promociji pravih vrijednosti i sudjelujući u kampanji čitanja, što je rezultiralo višestruko boljom posjetom našem odjeljenju za djecu ne samo kada su organizovani konkretni programi, već i svakodnevno u pojedinačnoj posjeti čitaoni ili pozajmnom odjeljenju. Boljoj posjeti u 2023. godini doprinijelo je i to što smo u ovoj godini obogatili knjižni fond za djecu naslovima koji su pažljivo birani u skladu sa kvalitetom sadržaja i interesovanjima djece, tako da je broj bibliotečkih jedinica u Odjeljenju za djecu 12743. Takođe, u cilju promocije čitanja, rubrika ,,Nedjeljna preporuka“ je nastavljena da se odvija u saradnji sa RTV Nikšić. Akcija podrazumijeva da se jednom nedjeljno snima prilog u kojem dječiji bibliotekari nikšićkim osnovcima predlažu štivo za čitanje.

I da zaključimo, Dječija biblioteka je svim aktivnostima koje je sprovela uspjela u opštoj misiji koju ima, a to je da razvija i njeguje čitalačke navike, afirmiše kulturu čitanja, upućuje na značaj knjige, kao i da razvija svijest o značaju biblioteke kao ustanove kulturno-obrazovnog karaktera. Narodne biblioteke imaju posebnu odgovornost u podupiranju čitanja i učenja i promociji knjige, pa moraju organizovati posebne događaje za djecu, jer je dječija biblioteka usmjerena na samoobrazovanje i čitanje iz razonode što je važan preduslov u kasnijem obrazovanju svakog pojedinca.

**IV - ODJELJENJE ZA ODRASLE**

U 2023. godini u okviru ovog odjeljenja sprovedene su brojne aktivnosti u cilju promocije čitanja – naročito među srednjoškolcima i studentima, u cilju internacionalizacije rada, bogaćenja knjižnog fonda, poboljšanja uslova rada, takođe i u cilju međubibliotečke saradnje, zaštite starih izdanja, povećanja članstva, promocije knjige putem društvenih mreža itd.

JU Narodna biblioteka ,,Njegoš” je nastavila da vrši kampanju čitanja i promociju pravih vrijednosti obavljajući djelatnosti za potrebe građana i obezbjeđujući im jednake uslove za opšte kulturno i naučno uzdizanje, obrazovanje i informisanje u pozajmnom odjeljenju i u čitaoni, gdje smo prošlogodišnjom adaptacijom zadovoljili sve potrebne uslove korisnika Biblioteke za rad i istraživanje. Čitaona raspolaže sa 28 čitalačkih mjesta, radnom računarskom jedinicom predviđenom za slijepa i slabovida lica i stripotekom. Prostor čitaone na površini od 104 kvadratna metra je klimatizovan, moderno opremljen, pokriven internetom i osvijetljen. Dakle, obezbijeđenim tehničkim uslovima i organizacijom brojnih bibliotečkih akcija smo unaprijedili rad, pa možemo konstatovati da je broj od 747 učlanjenja u 2023. godini znatan rast u odnosu na prethodne godine (572 učlanjenja je bilo u 2022. godini). Posebno raduje činjenica da je struktura učlanjenih korisnika i korisnika nove čitaone heterogena i da među njima postoje različiti profili: učenici srednjih škola, studenti, postdiplomci, slijepa i slabovida lica, ali i sredovječna populacija i pripadnici treće dobi, što svjedoči o ispunjenom cilju da se skrene pažnja na važnu ulogu bibliotečke djelatnosti u kampanji čitanja koju smo sproveli u 2023. godini.

U cilju unapređenja položaja odraslih lica sa invaliditetom i starih lica, kao i njihove participacije u oblasti kulture i obrazovanja, uz mogućnost dostave knjiga koju vrše naši bibliotekari (do nabavke Bibliobusa), potpisan je memorandum o saradnji sa JU Dom starih Nikšić i  NVO ,,Mozaik“. JU Narodna biblioteka „Njegoš“ Nikšić sa ovim ustanovama sarađuje u realizaciji zajedničkih aktivnosti, koje se odnose na mogućnost besplatnog učlanjenja u Biblioteku za sve korisnike Doma starih i članova Social cluba „Adapt“ NVO „Mozaik“, što omogućava mogućnost pozajmljivanja i korišćenja cjelokupnog knjižnog fonda koji se nalazi u Odjeljenju za odrasle. Obezbjeđivanjem jednakih uslova za kulturno i naučno uzdizanje i informisanje JU Narodna biblioteka „Njegoš“ promoviše prave vrijednosti koje se zasnivaju na principu brige o najranjivijoj kategoriji društva.

U 2023. godini Odjeljenje za odrasle je nastavilo sa uvećanjem knjižnog fonda za skoro dvije hiljade naslova, koji su pristigli iz Odjeljenja za obradu bibliotečkog materijala, a koji su obezbijeđeni putem kupovine i putem poklona publikacija koje su promovisane u Biblioteci, putem poklona pojedinaca, a zahvaljujući i donacijama institucija. Radi se o naslovima iz oblasti beletristike, o stručnim i naučnim knjigama, enciklopedijama, rječnicima, knjigama na stranim jezicima i raritetnim knjigama, što je uvećalo bogat fond Biblioteke koji stoji na usluzi građanima i građankama Nikšića, ali i Crne Gore. Narodna biblioteka ,,Njegoš“ posjeduje potrebnu stručnu literaturu koju koriste studenti Filološkog i Filozofskog fakulteta, ali i drugih fakulteta, a takođe i veliki broj publikacija na stranim jezima (engleskom, francuskom, italijanskom, ruskom, poljskom, japanskom...), što olakšava formalno i neformalno obrazovanje na ovim jezicima. Biblioteka posjeduje preko 300 raritetnih izdanja, koja su starija od 100 godina i među kojima ima naslova i iz prve polovine 19. vijeka, a posebno ističemo Njegoševo djelo ,,Luča mikrokozma“ iz 1845. godine (iz godine kada je i objavljena) i prvo crnogorsko izdanje „Gorskog vijenca” (iz 1913. godine, kada je izdato povodom stogodišnjice od rođenja Petra II Petrovića Njegoša, a koje smo reprintovali u okviru naše izdavačke djelatnosti ove godine povodom jubileja 210 godina od rođenja crnogorskog vladike i pjesnika).

Nastavljena je međubibliotečka saradnja sa Nacionalnom bibliotekom Crne Gore ,,Đurđe Crnojević“, sa Univerzitetskom bibliotekom Crne Gore, sa Crnogorskom akademijom nauka i umjetnosti i sa gradskim bibliotekama u Crnoj Gori, pa su naši korisnici mogli računati i na međubibliotečku pozajmicu u slučaju potražnje naslova koje trenutno nemamo.

Rubrika ,,Nedjeljna preporuka“ je nastavljena da se odvija u saradnji sa RTV Nikšić. Akcija podrazumijeva da se jednom nedjeljno snima prilog u kojem bibliotekari građanima i građankama Nikšića predlažu štivo za čitanje, a ima za cilj promociju čitanja, kao i rad na uvećanju broja članova.

U Odjeljenju za odrasle upriličene su mnoge bibliotečke akcije, među kojima su: *Blind date with the book*, besplatno učlanjenje (povodom značajnih datuma i jubileja), *Biblioteke za studente* u saradnji sa Univerzitetskom bibliotekom, poetski časovi u saradnji sa srednjoškolcima, čitalački maratoni, akcija *Bibliokros* i druge, a organizovana je i izložba raritetnih izdanja povodom Dana bibliotekara u okviru koje smo posjetiocima omogućili da vide neka od izdanja iz našeg fonda, a koja su starija od 100 godina. Pokrenut je i Klub čitalaca, koji je pružio mogućnost okupljanja ljubitelja čitanja i bibliotekara u prostoru pozajmnog odjeljenja.

Dio kampanje čitanja bile su i grupne posjete tokom kojih su nam u gostima bili: učenici srednjih škola iz Nikšića, studenti Filološkog i Filozofskog fakulteta UCG, učenici i studenti korisnici Doma studenata „Braća Vučinić”, zatim nekoliko grupnih posjeta djece iz vrtića, prilikom kojih su se mališani upoznali sa prostorijama stripoteke na način prilagođen njihovom uzrastu, a takođe i članovi Saveza slijepih Crne Gore sa kojima smo dogovorili organizaciju radionice brajevog pisca za bibliotekare i zainteresovane članove Biblioteke. Vodili smo se tim da je posebno važno kampanju čitanja sprovoditi među kategorijama srednjoškolaca i studenata, jer bi svaki učenik od najranije dobi trebalo da posjećuje lokalnu biblioteku, u njoj boravi i stiče vještine neophodne za snalaženje u svijetu znanja, ali i da stiče vještine koje se tiču čitanja, pisanja, govorenja, komunikacije sa drugima, nastupa i sl., uz njegovanje vrijednosti kao što su drugarstvo, timski rad, ljubav prema knjizi itd., kako bi u budućnosti bio dovoljno svjestan važnosti cjeloživotnog obrazovanja.

Takođe, Odjeljenje za odrasle, pored rada sa korisnicima i organizacije bibliotečkih akcija, pružilo je svoj doprinos u organizaciji mnogih kulturnih događaja koji su upriličeni u saradnji sa Odjeljenjem za kulturno-obrazovnu, informativnu i izdavačku djelatnost, učestvovalo je i u promociji Biblioteke i njene izdavačke djelatnosti na Sajmu knjiga ,,Anderva book“, na Sajmu knjiga u Podgorici i na Sajmu knjiga u Beogradu, gdje je Narodna biblioteka ,,Njegoš“ imala svoj štand koji su posjetili mnogi ljubitelji pisane riječi i poštovaoci rada Biblioteke.

Može se zaključiti da je Odjeljenje za odrasle Narodne biblioteke ,,Njegoš“ ispunilo plan za 2023. godinu, a nastavlja svoj predan i kontinuiran rad na valorizaciji kulturnih resursa.

**V – ODJELJENJE ZA OBRADU BIBLIOTEČKOG MATERIJALA**

U 2023. godini fokus rada bio je na: obradi stručnih knjiga u skladu sa UDK sistemom, na dopunjavanju i obnavljanju knjižnog fonda, na unošenju knjižnog fonda putem COBISS sistema, na restauriranju starih i raritetnih knjiga, na radu Biblioteke kao matične biblioteke za Opštinu Nikšić, kao i na obnavljanju zavičajnog fonda i legata.

Naša ustanova je u prethodnoj godini, u cilju bogaćenja i dopunjavanja knjižnog fonda, intenzivno radila na uspostavljanju kontakata sa drugim ustanovama i pojedincima, koji su nam svojim donacijama pomogli da taj cilj i ostvarimo, pa smo u 2023. godini u knjižni fond uveli 1831 novu knjigu. Naslovi su obezbijeđeni putem kupovine i putem poklona publikacija koje su promovisane u Biblioteci, putem poklona pojedinaca, a zahvaljujući i donacijama institucija, izdavača, instituta i NVO sektora (Nacionalne biblioteke Crne Gore „Đurđe Crnojević“, Ruskog centra Filološkog fakulteta u Nikšiću, Izdavačke kuće „Preporod“ Sarajevo, NVO Društvo prijatelja biblioteke „Njegoš” itd).

Matična služba se bavila razvojem i unapređenjem bibliotečke djelatnosti na području naše opštine. Izvršena je posjeta školskim bibliotekama, pri čemu im je pružena stručna i savjetodavna pomoć. Stekao se uvid u postojeće stanje o čemu je sačinjen detaljan izvještaj. Odjeljenje za obradu bibliotečkog materijala je intenzivno radilo na izradi tri kataloga: internog, autorskog i azbučnog, kao i na uvođenju knjiga u sistem COBISS. Obrada publikacija vrši se prema propisanim međunarodnim i domaćim standardima za jedinstvenu obradu bibliotečkog materijala.

COBISS:

Do kraja 2023. godine u COBISS sistem je uvedeno ukupno 31 512 jedinica.

Broj uvedenih knjiga u COBISS **za 2023. godinu iznosi 4 346** (Broj uvedenih knjiga u COBISS **za 2022. godinu** iznosio je **5 010** – uk. br. bibl. jed. do kraja 2022. god. je 27 166, **za 2021. godinu 1 755** – uk. br. bibl. jed. do kraja 2021. god. je 22 156, **za 2020. godinu 894** – uk. br. bibl. jed. do kraja 2020. god. je 20 401, a **za 2019. godinu 1 376** – uk. br. bibl. jed. do kraja 2019. god. je 19 507).

Radi poboljšanja efikasnosti rada u oblasti COBISS sistema, obezbijedili smo stručno osposobljavanje naših bibliotekara tokom kojeg su stekli potrebna znanja za preuzimanje zapisa, što će omogućiti da naša biblioteka ide u korak sa drugim bibliotekama po nivou obrazovanja i stručnog usavršavanja kadra u Odjeljenju za obradu. Troje bibliotekara je prošlo kurs „Upotreba programske opreme COBISS3“, kao i kurs „Prelazak na katalogizaciju sa normativnom kontrolom“, koji predstavlja napredni nivo obrazovanja i stručnog usavršavanja u Nacionalnom COBISS centru Crne Gore.

U okviru Odjeljenja za obradu bibliotečkog materijala obavlja se i tehničko-operativna djelatnost koja podrazumijeva:

- Informatičku podršku;

- Kontrolu i održavanje računarske mreže;

- Kontrolu i održavanje internet mreže u saradnji sa operaterom;

- Održavanje i kontrolu hardvera i softvera;

- Čuvanje svih podataka;

- Usluge tekućeg održavanja opreme.

Na kraju da zaključimo da postoji dobra saradnja sa korisnicima biblioteke, na osnovu čijih potreba i zahtjeva bibliotekari u pozajmnim odjeljenjima sačinjavaju plan nabavke potrebnih bibliotečkih jedinica, kako bismo izašli u susret svim korisnicima i tako uticali na razvoj obrazovanja, samoobrazovanja, kulture, umjetnosti, nauke i ostalih djelatnosti.

**VI – SLUŽBA ZA ZAJEDNIČKE POSLOVE**

Služba za zajedničke poslove obuhvata: pravne, kadrovske, finansijsko-računovodstvene, administrativne, tehničke i poslove iz oblasti javnih nabavki.

Svakodnevno se u ovoj službi obavljaju poslovi vezani za izradu odgovarajućih ugovora, rješenja iz oblasti radnih odnosa, prijave (odjave) zaposlenih, izrada dopisa u skladu sa potrebama poslovanja, izrada statističkih izvještaja, praćenje poštovanja propisa i njihove primjene, korespondencija sa Opštinom i drugi finansijski, administrativni i tehnički poslovi. Plan javnih nabavki za 2024. godinu je pripremljen i objavljen na portalu Uprave za javne nabavke Crne Gore u skladu sa zakonskim odredbama.

Radi poboljšanja efikasnosti rada, obezbijedili smo stručno usavršavanje naših zaposlenih.

Finansijsko-računovodstveni poslovi su se odvijali po ustaljenoj proceduri, uz redovno dostavljanje svih obračuna, zahtjeva i izvještaja Osnivaču. Svi računovodstveni i drugi propisi su se redovno pratili uz poštovanje procedura.

Tehnički poslovi vezani za obezbjeđivanje kvalitetnih uslova rada su se sprovodili u punom kapacitetu, ali je neuslovnost upravne zgrade u kojoj služba za zajedničke poslove obavlja svoju djelatnost i dalje veliki problem s obzirom na dotrajalost zgrade, lošu stolariju, dotrajalu instalaciju i oštećenu fasadu.

Naša ustanova je učestvovala u projektu Program javnog rada u saradnji sa NVO Društvo prijatelja biblioteke ,,Njegoš" i ZZZCG, koji imaju za cilj stručno osposobljavanje, te sticanje radnog iskustva za lica koja su teško zapošljiva i u realizovanju projekta „Akcioni dan“ u saradnji sa Unijom srednjoškolaca Crne Gore.

***IZVJEŠTAJ O FINANSIJSKOM POSLOVANJU ZA 2023.GODINU***

|  |  |  |
| --- | --- | --- |
| Redni  broj | Opis | Izvršenje za period od  01.01.do 31.12.2023.g. |
| 1 | 2 | 3 |
| I. | Primici | **513.666,65** |
| 1.1 | Opšti prihodi | 435.625,43 |
| 1.2 | Namjenski prihodi | 45.917,74 |
| 1.3  1.4 | Sopstveni prihodi  Donacije  Institut za francuski jezik | 5.427,53  4.000,00  640,55 |
| 1.5 | Prihodi od Zavoda | 22.055,40 |
| 1.6 | Prihodi od Ministarstava |  |
|  | **UKUPNI PRIMICI** (1.1+1.2+1.3+1.4 +1.5) | **513.666,65** |
| II. | IZDACI | **516.895,32** |
| 2.1 | Bruto zarade i doprinosi na teret poslodavca | **373.445,75** |
| 2.2 | Ostala lična primanja  - Ostale naknade – pomoći zaposlenim  - Naknada za Savjet | **18.402,27**  13.776,00  4.626,27 |
| 2.3 | Rashodi za materijal i usluge  - Rashodi za kancelarijski materijal  - Rashodi za sitan inventar  - Rashodi za higijenu i ostali  - Rashodi za štampu promo mat.i knjiga  - Rashodi za osiguranje  - Rashodi za prevoz (avio, )  - Rashodi za PTT usluge i takse  - Rashodi za reprezentaciju  - Rashodi za koktel (program kul.dešavanja)  - Rashodi za električnu energiju  - Rashodi za komunalne usluge  - Rashodi za telefon  - Rashodi za bankarske usluge  -Rashodi za službeni put  - Rashodi za honorare - programske aktivnosti  - Rashodi za ostale usluge  - Rashodi za izradu CIP-a i naljepnica  - Rashodi za markentiške usluge  - Rashodi za održavanje  - Rashodi za nabavku knjiga  - Rashodi za stručno usavršavanje i usluge  - Rashodi za izdatke opreme  - Rashodi za sajam (zakup, smještaj, štandovi)  - Rashodi za usluge agencije  -Rashodi za književnu nagradu | **125.047,30**  905,62  113,79  702,08  10.617,05  744,00  7.790,20  495,58  210,69  1.743,30  6.446,75  2.712,73  1.362,18  1.590,42  1.468,22  37.680,11  961.72  264.00  407,30  2.046,95  1.627,26  1.412,00  772,50  11.001,99  28.970,86  3.000,00 |
| II | **UKUPNI IZDACI** (2.1+2.2+2.3+2.4) | **516.895,32** |
| III | Povećanje/smanjenje gotovine(I-II) | **-3.228,67** |
| IV | Gotovina na početku perioda | **4.054,71** |
| V | Gotovina na kraju perioda(III+IV) | **826,04** |

Stanje na žiro-računu JU Narodna biblioteka „Njegoš“, 31.12.2023. iznosi **826,04**

**IZVJEŠTAJ O NEIZMIRENIM OBAVEZAMA**

|  |  |  |
| --- | --- | --- |
| Redni  broj | Opis | Stanje obaveza na kraju izvještajnog perioda na  dan 31.12.2023.g. |
| 1 | 2 | 3 |
| 1. | **Obaveze za tekuće izdatke** (1.1+1.2+1.3) |  |
| 1.1 | Obaveze za bruto zarade i doprinose na teret poslodavca  (decembar 2021.) | 33.781,43 |
| 1.2 | Obaveze za ostala lična primanja | 2.632,88 |
| 1.3 | Obaveze za ostale tekuće izdatke (dobavljači) | 2.085,26 |
|  |  |  |
| 3. | **Stanje obaveza na dan 31.12.2023.godine** | **38.499,57** |

Napomena: Neizmirene obaveze po osnovu poreza i doprinosa na zarade zaposlenih koje je preuzela Opština Nikšić za period 2009-2014.godina za JU „Stari grad-Anderva“ iznose 290.244,35€.Opština Nikšić uplatila je anuitete po reprogramu (2015/2023) u iznosu od **89.975,64**

**VII - SAVJET JU NARODNA BIBLIOTEKA ,,NJEGOŠ“**

U 2023. godini održane su tri sjednice Savjeta na kojima su se sprovodile aktivnosti koje su u skladu sa Statutom JU Narodna biblioteka ,,Njegoš“.

Sjednice su održane:

1. 30.01.2023. godine

2. 22.02.2023. godine

3. 11.12.2023. godine

Od 29.07.2021. godine članovi Savjeta su:

prof. dr Tatjana Đurišić-Bečanović, predsjednica Savjeta,

dr Gordana Kustudić, član,

Predrag Nikolić, član

Branislav Milošević, član i

Ivan Lješković, član.

**VIII - ZAKLJUČAK**

Izvještaj o radu za 2023. godinu pokazuje da je svako odjeljenje Biblioteke ,,Njegoš“ ispunilo ciljeve predviđene planom, o čemu svjedoči veliki broj organizovanih događaja kulturno-obrazovnog karaktera, veliki broj posjeta našoj ustanovi kako u pozajmnim odjeljenjima, tako i u programu koji organizujemo, uspostavljena i održana saradnja sa drugim institucijama kulture, obrazovanja i nauke, kontinuirani rad na promociji i afirmaciji kulturnih vrijednosti, uspješno sprovedena kampanja čitanja, kvalitetna izdavačka djelatnost, unaprijeđen rad u COBISS sistemu, obavljeno stručno usavršavanje itd.

Izvještaj potvrđuje da su temeljne vrijednosti JU Narodna biblioteka ,,Njegoš”: multikulturalnost i njegovanje ideje međukulturalnog dijaloga kao uslov građenja naprednog društva koje je otvoreno prema svijetu, promocija znanja i obrazovanja, afirmativan odnos prema pravim vrijednostima sadržanim u simbolici knjige, kulture, nauke i umjetnosti, posvećenost kvalitetnoj usluzi koja zadovoljava potrebe korisnika, kreativnost u prostoru za cjeloživotno učenje i podsticanje kreativnosti i inovativnosti, jednakost pristupa svakom korisniku, bez obzira na pol, životnu dob, stepen obrazovanja itd., uz poseban osvrt na kategorije lica sa invaliditetom kojima se trudimo obezbijediti lak pristup i stručnu uslugu, kao i na manje brojne narode uključivanjem u program koji podrazumijeva promovisanje specifičnosti manjinskih naroda, zatim promocija otvorenog pristupa znanju kao preduslov razvoja kritičkog mišljenja korisnika i njihovog usavršavanja u procesu snalaženja u svijetu znanja i informacija, integritet i etika koji su u znaku posvećenosti profesionalnom integritetu i etičkim principima.

S obzirom na važnu ulogu koju biblioteke imaju u oblasti obrazovanja i samoobrazovanja, kulture, umjetnosti i nauke, sve aktivnosti sprovedene u 2023. godini, ali i svih ranijih godina, temelj su nastavka uspješnog rada koji Biblioteku ,,Njegoš“ čini prepoznatljivom u organizaciji, inovaciji, promociji pravih vrijednosti, njegovanju kriterijuma kvaliteta i timskom radu.

DIREKTORICA

Mr Bojana Obradović, s.r.